recursal/SuperWikiNEXT-32B huggingface dataset:
Die buisie links het 'n silwerspieël
**Tollens se reagens** is 'n reagens wat bestaan uit 'n waterige oplossing van die kompleks Ag(NH3)+2-ione. Hierdie reagens vermag om aldehiede tot karboksielsure te oksideer, terwyl ketone nie aangetas word nie. Die toets word ook die **silwerspieëltoets** genoem omdat silwer op die wand van 'n reageerbuisie neerslaan en daar 'n spieëlende laag vorm.

Die reagens word bereid deur eers silwernitraat met natriumhidroksied te laat reageer. Dit vorm silweroksied, omrede silverhidroksied nie stabiel is nie:

{\displaystyle 2Ag^{+}+2OH^{-}\to 2AgOH\to Ag\_{2}O+2H\_{2}O}
Die Tollensreaksie van asetaldehied, met die oksidasietoestande van die koolstofatome
Byvoeging van ammonia laat die silwer weer in oplossing gaan. Die gevormde oplossing is 'n sterke basis:

{\displaystyle Ag\_{2}O+4NH\_{3}+H\_{2}O\to 2Ag(NH\_{3})\_{2}^{+}+2OH^{-}}
'n Aldehied soos asetaldehied kan deur hierdie reagens tot asynsuur geoksideer word:

CH3CHO + 2Ag(NH3)+2 + 2OH− → CH3COOH + 2Ag↓ + H2O + 2NH3
**Joe Alwyn** (gebore 21 Februarie 1991) is 'n Engelse akteur. Hy is bekend vir sy rolle in die rolprente *Billy Lynn's Long Halftime Walk* (2016), *Mary Queen of Scots* (2018), *The Favourite* (2018), en *Waiting for the Barbarians*.

Loopbaan
--------

Joe Alwyn is in 1991 in Noord-Londen gebore. Sy pa is 'n dokumentêre rolprentmaker en sy ma 'n psigoterapeut. In sy laat tienerjare het hy by die Nasionale Jeugteater aangesluit. Hy het ook in Engelse letterkunde aan die Universiteit van Bristol gestudeer. In 2012 gradueer hy en het daarna 'n baccalaureusgraad in toneelspel van die Royal Central School of Speech & Drama ontvang.

In 2015 is die destydse student en onbekende Alwyn as die hoofakteur in die regisseur Ang Lee se oorlogsdrama *Billy Lynn's Long Halftime Walk* (2016) geplaas. Daarna het hy ondersteunende rolle vertolk in rolprente soos *Operation Finale* (2018), *The Favorite* (2018) en *Boy Erased* (2018).

In 2021 het hy 'n Grammy (album van die jaar) gewen met die album *Folklore (2020)* waarin hy saamgewerk het.

Persoonlike lewe
----------------

Alwyn was in 'n verhouding met die Amerikaanse country-pop-sangeres, Taylor Swift.

Filmografie
-----------

### Rolprente

* 2016: *Billy Lynn's Long Halftime Walk*
* 2018: *Mary Queen of Scots*
* 2018: *The Favourite*
* *Waiting for the Barbarians*
* *Harriet*

### Televisiereekse

* 2011: *A Higher Education*
* 2018: *IMDb on the Scene - Interviews*
**Kane** of **Kāne** is in die Hawaise godsdiens die hoogste van die vier hoofgode. Die ander drie is Ku, Kanaloa en Lono. Kāne word egter die nouste met Kanaloa verbind. Hy is die god van voortplanting en word aanbid as 'n voorouer van hoofde en gewone mense. Kāne is die skeppergod en skenk die lewe, wat verbind word met die dagbreek, son en lug. Geen menslike offerandes is nodig om hom te aanbid nie.

Beskrywing
----------

Kāne is 'n manlike god en word gewoonlik met Kanaloa verbind. In legendes en liedjies word Kāne en Kanaloa uitgebeeld as komplementêre kragte. Waar Kāne byvoorbeeld aangeroep word tydens die bou van 'n kano, word Kanaloa aangeroep terwyl die kano op die water vaar. Net so regeer Kāne die noordelike hoek van die sonnebaan en Kanaloa die suidelike hoek; Kanaloa is "die onderbewuste van Kāne se bewuste". Op dié manier verteenwoordig hulle 'n goddelike dualiteit van wilde en temmende kragte, soos die jin en jang van Taoïsme.

Skeppingsverhaal
----------------

In die begin was daar niks buiten Po, die eindelose swart chaos, nie. Kāne, wat aangevoel het hy is apart van Po, het hom deur blote wilskrag vrygemaak van Po. Toe Lono en daarna Kū ook aanvoel Kāne is vry, het hulle hulle ook van Po vrygemaak. Kāne het toe die lig geskep om Po terug te dryf. Lono het klank na die heelal gebring en Kū substansie. Tussen hulle het hulle al die minder belangrike gode geskep. Daarna het hulle die *Menehune*, of minder belangrike geeste, geskep as hulle boodskappers en diensknegte. Toe het hulle klei uit die vier hoeke van die wêreld geneem en 'n man daaruit gevorm. Die drie gode het lewe in die beeld geblaas en die eerste man geskep. Die eerste man is in die beeld van Kāne geskep.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Management Trust Holding** (kort **MTH AG**) is 'n Oostenrykse houer- en aandelemaatskappy met belange in onder meer die kleinhandel- en finansiële bedryf, die vervaardiging van werktuigmasjiene, besigheidsadvies, parkeer- en toegangstelsels, sagteware en sisteemingenieurswese. Die groep met 5 950 medewerkers en 'n omset van €819 miljoen in 2017/18 het sy setel in die Oostenrykse hoofstad Wene. Sy aandele word op die Weense Effektebeurs se Derde Mark genoteer.

Afdelings
---------

MTH Retail Group
MTH Retail Group fokus met sy winkelkettings op nie-voedsel-items soos skryfbehoeftes. Die foto wys 'n *Pfennigpfeiffer*-winkel in Duitsland
MTH AG se kleinhandelsbelange met altesaam 788 winkels in Oostenryk, Duitsland en Switserland word deur die afdeling MTH Retail Group bestuur. Kleinhandelkettings in besit van MTH sluit *Libro* en *Pagro* (albei in Oostenryk), *Office World* en *iba* (albei in Switserland), *Mäc-Geiz* en *Pfennigpfeiffer* (albei in Duitsland) in.

Nywerheidsbelange
Die groep se nywerheidsbelange fokus op middelgroot ondernemings in tradisionele tegnologiese sektore wat snelle groei toon, soos soos parkeer- en toegangstelsels en die vervasardiging van werktuigmasjiene.

Finansiële belange
MTH se belange in die finansiële bedryf fokus op beleggings in privaat eiendomsfondse.
‘n Flamenco danser deur Gilles Larrain.
**Flamenco** (Spaanse uitspraak: [flaˈmeŋko]), in sy strengste sin, is 'n kunsvorm gebaseer op die verskillende volksmusiektradisies van Suid-Spanje, ontwikkel binne die gitano-subkultuur van die streek Andalusië, en het ook historiese teenwoordigheid in Extremadura en Murcia. In 'n wyer sin word die term gebruik om te verwys na 'n verskeidenheid van beide kontemporêre en tradisionele musiekstyle tipies van Suid-Spanje. Flamenco is nou geassosieer met die gitanos van die Romani-etnisiteit wat aansienlik bygedra het tot die ontstaan en professionalisering daarvan. Sy styl is egter uniek Andalusies en flamenco-kunstenaars het histories Spanjaarde van beide gitano- en nie-gitano-erfenis ingesluit.

Die oudste rekord van flamenco-musiek dateer uit 1774 in die boek *Las Cartas Marruecas* deur José Cadalso. Die ontwikkeling van flamenco oor die afgelope twee eeue is goed gedokumenteer: "die teaterbeweging van *sainetes* (eenbedrywe) en *tonadillas*, populêre liedboeke en liedblaaie, gebruike, studies van danse en *toques*, koerante, grafiese dokumente in skilderye en gravures ... in voortdurende evolusie saam met ritme, die poëtiese strofes en die atmosfeer."

Op 16 November 2010 het UNESCO flamenco as een van die meesterstukke van die mondelinge en ontasbare erfenis van die mensdom verklaar.
Beweerde vlag van Satanisme.  
  

**Religieuse en  
LaVeyaanse Satanisme**  

**Organisasies wat met Satanisme geassosieer word**  

Kerk van Satan   

Eerste Sataniese Kerk  

**Bekende figure**  

Anton LaVey | Blanche Barton | Peter H. Gilmore | Peggy Nadramia | Karla LaVey

**Verwante konsepte**  

Die Pad van die Linkerhand | Pentagonale Revisionisme | Suitheisme | Oorlewing van die Sterkste | Objektivisme | Might Is Right

**Boeke en publikasies**  

*The Satanic Bible* | *The Satanic Rituals* | *The Satanic Witch* | *The Devil's Notebook* | *Satan Speaks!* | *The Black Flame* | *The Church of Satan* | *The Secret Life of a Satanist* | *The Satanic Scriptures*

Die **Eerste Sataniese Kerk** (Engels: ***First Satanic Church***) is op 31 Oktober 1999 deur Karla LaVey gestig om die erfenis van haar vader Anton LaVey, die skrywer van die *Sataniese Bybel*, voort te sit.

Karla LaVey op Kersdag 2012 tydens *Karla LaVey's Black XMass*, 'n jaarlikse opvoering wat sedert 1998 aangebied word
Anton LaVey het op Walpurgisnag (30 April 1966) die "Sataniese Kerk" (Engels: *Satanic Church*) in San Francisco gestig en later hernoem tot Kerk van Satan (*Church of Satan*). Ná sy afsterwe in 1997 is die Kerk deur 'n nuwe bestuur oorgeneem en sy administratiewe setel na New York Stad verskuif.

Die Hoëpriesteres Karla LaVey het hierdie besluit as onversoenbaar met haar vader se erfenis beskou en die Sataniese Kerk herstig. Die Eerste Sataniese Kerk word vanuit San Francisco bestuur, net soos haar vader die organisasie vroeër gelei het.

Die Kerk het 'n Walpurgisnag-seremonie in April 2005 in die 12 Galaxies-nagklub in San Francisco gevier, asook 'n weldadigheids-partytjie in San Francisco se *Edinburgh Castle* net voor Halloween 2005 om geld in te samel vir die slagoffers van die orkane Katrina en Rita. Sedert 1998 het die Sataniese Kerk in Desember sy *Annual Black X-Mas Show* aangebied. Hierdie partytjies staan oop vir die publiek (in teenstelling met lidmaatskap van die Kerk).

Karla LaVey tree as die gasvrou van 'n weeklikse radioaanbieding in San Francisco op, waartydens sy praat en musiek speel, wat sy saam met haar pa geniet het. Luisteraars word aangemoedig om hul eie CD-skywe vir haar in te stuur sodat sy ook dié musiek kan speel.
'n Ikoon van die kruisiging wat die Vyf Heilige Wonde wys (13de eeu, Sint Katarina-klooster, berg Sinai).

  

In die Katolieke tradisie is die **Kruiswonde van Christus**, ook bekend as die **Vyf Heilige Wonde**, die vyf deurpriemende wonde wat Christus aan die kruis opgedoen het met sy [[kruisiging}. Die wonde was al die fokus van spesifieke vererings, veral in die laat Middeleeue, en word dikwels weerspieël in kerkmusiek en -kuns.

Altaarbeeld deur Paolo Venezianos, omstreeks 1340. Engele bring houers om die bloed uit Christus se wonde op te vang.

Die wonde
---------

Die ongelowige Thomas.
Die vyf wonde bestaan uit 1) die spykergat in sy regterhand 2) die spykergat in sy linkerhand, 3) die spykergat in sy regtervoet, 4) die spykergat in sy linkervoet en 5) die wond in sy torso waar hy met die spies gesteek is. Die wonde om sy kop van die doringkrans en die geselmerke word nie bygereken nie omdat Hy dit nie aan die kruis opgedoen het nie.

Die ondersoek van Christus se wonde deur die "ongelowige Thmoas" waarvan in Johannes 20:24-29 vertel word, was die fokus van baie kommentaar en is dikwels in kuns uitgebeeld.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
*Hierdie artikel gaan oor fetisjisme in antropologie. Vir seksuele fetisjisme, sien seksuele fetisjisme.*
Die uitbeelding van ’n fetisj in Suid-Afrika deur die Londense Sendinggenootskap, omstreeks 1900.
’n **Fetisj** is ’n voorwerp wat volgens sekere mense bonatuurlike magte het, of spesifiek ’n mensgemaakte voorwerp wat ’n mag oor mense het. Die term kom van die Franse woord *fétiche*, wat weer van die Portugese woord *feitiço* kom, wat weer van die Latynse *facticius* ("kunsmatig") en *facere* ("om te maak") afgelei is.

Die konsep is in 1757 voorgestel deur die Franse skrywer Charles de Brosses en is in die 18de eeu deur Franse en Duitse geleerdes gebruik om die vroegste stadiums van godsdiens te kenmerk. Voorbeelde daarvan is die voodoo van Wes-Afrika, waar geglo word fetisje soos beeldjies of gedroogde dele van diere het bonatuurlike magte, of in die ou geloof van Indiane, waar die beer die sjamaan verteenwoordig het, die bison die voorsiener, die bergleeu die vegter en die wolf die padvinder.

In die 19de eeu is die teorie van "gebruiksgoedere-fetisjisme" deur Karl Marx ontwikkel om ’n belangrike komponent van kapitalisme te beskryf. Die term "seksuele fetisj" is die eerste keer deur die Franse sielkundige Alfred Binet gebruik vir voorwerpe wat mense seksueel prikkel.
*Blackwood's Magazine* - 1899 Februarie se voorblad
***Heart of Darkness*** (1899) is 'n novelle deur die Pools-Engelse romanskrywer Joseph Conrad waarin die matroos Charles Marlow aan sy luisteraars die verhaal vertel van sy opdrag as stoomskipkaptein vir 'n Belgiese maatskappy in die Afrika-binneland. Die roman word wyd beskou as 'n kritiek op Europese  koloniale heerskappy in Afrika, terwyl dit ook die temas van  magsdinamika en moraliteit ondersoek. Alhoewel Conrad nie die rivier noem waarop die meeste van die vertelling afspeel nie, was die Kongo-Vrystaat, die ligging van die groot en ekonomies belangrike Kongorivier, ten tyde van die skryf hiervan 'n private kolonie van België se koning  Leopold II. Marlow kry 'n teks deur Kurtz, 'n ivoorhandelaar wat op 'n handelsstasie ver op die rivier werk, wat "inheems geword het" en die voorwerp van Marlow se ekspedisie is.

Sentraal in Conrad se werk is die idee dat daar min verskil is tussen "beskaafde mense" en "barbare". *Heart of Darkness* lewer implisiet kommentaar op imperialisme en rassisme. Die novelle se omgewing verskaf die raam vir Marlow se verhaal van sy fassinasie vir die produktiewe ivoorhandelaar Kurtz. Conrad trek parallelle tussen Londen ("die grootste dorp op aarde") en Afrika as plekke van duisternis.

Oorspronklik uitgereik as 'n driedelige reeksverhaal in *Blackwood's Magazine* om die 1000ste uitgawe van die tydskrif te vier, *Heart of Darkness* is wyd herpubliseer en in baie tale vertaal. Dit het die inspirasie verskaf vir Francis Ford Coppola se 1979-rolprent *Apocalypse Now*. In 1998 het die Modern Library *Heart of Darkness* 67ste geplaas op hul lys van die 100 beste romans in Engels van die 20ste eeu.
**Eienskappe**| **Algemeen** |
| --- |
| Naam | Siklobutaan |
| Struktuurformule van SiklobutaanStruktuurformule van Siklobutaan |  |
| Chemiese formule | C4H8 |
| Molêre massa | 56,107 g•mol-1 |
| CAS-nommer | 287-23-0   |
| Voorkoms | Kleurlose gas |
| **Fasegedrag** |
| Smeltpunt | -91 °C |
| Kookpunt | 12,5 °C |
| Digtheid | 0,720 g•cm-3 |
| Oplosbaarheid |   |
| **Termodinamies** |
| **Suur-basis eienskappe** |
| pKa |  |
| **Veiligheid** |
| Flitspunt | Hoogs vlambaar |
| Tensy anders vermeld is alle data vir standaardtemperatuur en -druk toestande. |
|   |  |
| Portaal  Chemie |

In organiese chemie is **siklobutaan** 'n sikloalkaan en organiese verbinding met die formule (CH2)4. Siklobutaan is 'n kleurlose gas en is kommersieel beskikbaar as 'n vloeibare gas. Afgeleides van siklobutaan word siklobutane genoem. Siklobutaan self is van geen kommersiële of biologiese betekenis nie, maar meer komplekse afgeleides is belangrik in biologie en biotegnologie.

Geskiedenis
-----------

Siklobutaan is vir die eerste keer in 1907 deur James Bruce en Richard Willstätter gesintetiseer deur siklobuteen in die teenwoordigheid van nikkel te hidrogeneer.

Baie metodes bestaan nou vir die bereiding van siklobutane, insluitend die dimerisering van alkene in die teenwoordigheid van UV-lig, en reduksie van 1,4-dihalobutane met reduserende metale.

Struktuur
---------

Die bindingshoeke tussen koolstofatome is onder aansienlik spanning en het as sodanig laer bindingsenergieë as verwante lineêre of ongespanne koolwaterstowwe, bv. butaan of sikloheksaan. As sodanig is siklobutaan onstabiel bo ongeveer 500 °C.

Die vier koolstofatome in siklobutaan is nie koplanêr nie. In plaas daarvan neem die ring tipies 'n gevoude of "gerimpelde" vorm aan en daarom is die C-C-C-hoek minder as 90°. Een van die koolstofatome maak 'n hoek van 25° met die vlak wat deur die ander drie koolstofatome gevorm word. Op hierdie manier word sommige van die verduisterende interaksies verminder. Die bouvorm staan ook bekend as 'n "vlinder". Die molekule verander spontaan tussen ekwivalente geplooide konformasies:

Siklobutane in biologie en biotegnologie
----------------------------------------

Afgeleides van siklobutaan word wyd in biologie en biotegnologie gevind.

'n Ongewone vorm van siklobutaan, genaamd pentasikloanammoksiensuur, word in sekere bakterieë aangetref.

Siklobutaanfotodimere word in die liggaam gevorm deur fotochemiese reaksies, wat tot die koppeling met die C=C dubbelbinding van pirimidiene lei. 'n Genetiese siekte, genaamd *Xeroderma pigmentosa*, verhoed die herstel van die fotodimere in die liggaam en veroorsaak velverkleuring en kankergewassse

Karboplatien (links) is 'n teenkankermiddel afkomstig van silkobutaan-1,1-dikboksielsuur.

Aantekeninge
------------

1. ↑  In meetkunde is 'n stel punte in die ruimte **koplanêr** as 'n meetkundige vlak wat hulle almal bevat bestaan.
**Aapkliersous** is 'n tafelsous met sy oorsprong in Suid-Afrika. Dit word sedert die 1930's as 'n restaurant-item beskikbaar gestel, wat 'n Suid-Afrikaanse restaurant en kitskos-stapelspesery geword het. Dit is 'n dik, soet en pikante sous, donker van kleur. Dit word tipies bedien as 'n bolaag vir gebraaide steaks of hamburgers, maar word ook gebruik as 'n marinade, 'n doopsous vir uieringe, of op gebakte aartappels.

Bestanddele
-----------

Die hoofkomponente van aapkliersous is blatjang en tamatiesous – wat 'n soet mengsel tot gevolg het. Dan gee 'n byvoeging van uie, asyn, knoffel en Worcestersous dit 'n sout-soet geur.

Naamgewing
----------

Ten spyte van sy naam, bevat die sous geen aapkliere nie.

Daar is verskeie teorieë oor die oorsprong van die sous, maar die mees waarskynlike is dat dit by Franse sjefs by die ou Carlton Hotel in Johannesburg ontstaan het. Die Suid-Afrikaanse kookkuns het souse soos blatjang, tamatiesous en Worcestersous by die Franse disse gevoeg voordat dit geëet word. So het die ontevrede sjefs al die speserye gekombineer om 'n sous te skep wat hulle aapkliersous genoem het. Daar was destyds bespiegeling dat aapkliere veroudering kon vertraag.

'n Meer vreemde teorie is dat dit vernoem is na Russies-gebore Franse wetenskaplike, dr. Serge Abrahamovitch Voronoff, wat 'n gereelde besoeker by die Savoy Hotel in Londen was. Een van sy mediese eksperimente het behels die oorplanting van aap-testikelweefsel op impotente mans as 'n kuur. Die hotel het sy gunsteling-steakdis herdoop na die "monkey gland steak" toe hy bekend geword het. Hierna het 'n oud-Savoie-kelner dit in die 1930's na Suid-Afrika saamgebring.
*Hierdie artikel handel oor die rivier in Rusland. Vir ander riviere met dieselfde naam, sien Don-rivier (dubbelsinnigheid)*.

Die **Don** (Russies: Дон) is een van die belangrikste riviere in Rusland. Dit ontspring in die dorp Nowomoskofsk, 60 km suidoos van Toela (suidoos van Moskou), en vloei omtrent 1 950 km ver na die See van Azof.

Van sy bron af vloei die rivier suidoos na Woronezj, dan suidwes na sy mond. Die belangrikste dorp aan die Don is Rostof aan die Don en sy belangrikste sytak die Donets.

Geskiedenis
-----------

Argeologiese ontdekkings by Kostenki dui op beskawings wat 40 000 jaar gelede hier gewoon het. In die antieke tyd is die rivier beskou as die grens tussen Europa en Asië. In die tyd van die antieke Skitië was dit in Grieks bekend as die **Tanaïs**, en dit was sedertdien ’n belangrike handelsroete.

Die moderne naam kom van die Skitiese (Oos-Irannese) *Dānu*, "rivier". Die naam van die Don-Kosakke, wat die vrugbare vallei van die rivier in die 16de en 17de eeu beset het, kom van die rivier af.

Damme en kanale
---------------

By sy mees oostelike punt kom die rivier naby aan die Wolga-rivier, en die Wolga-Don-kanaal (lengte sowat 105 km) wat die twee riviere verbind, is ’n belangrike waterweg. Die watervlak van die Don word in hierdie gebied verhoog deur die Tsimljansk-opgaardam.

Nota
----

*Hierdie artikel is merendeels vertaal vanaf die Engelse Wikipedia-artikel en:Don River (Russia)*

|  |  |
| --- | --- |
|  | Wikimedia Commons bevat media in verband met ***Don-rivier***. |

|  |  |
| --- | --- |
| Normdata Edit this at Wikidata | 
* GND: 4085458-9
* NKC: ge169903
* VIAF: 147646365
* WorldCat Identities (via VIAF): 147646365

 |
Die Gelukswiel (X) van die Rider-Waite-tarotpak.
**Die Gelukswiel** is die tiende troefkaart in tarotkaartspeletjies en die tiende Groot Arcana-kaart in pakke vir waarsêery. Dit word in albei gebruik.

Beskrywing
----------

Volgens A.E. Waite se boek van 1910 *Pictorial Key to the Tarot* het Die Gelukswiel verskeie betekenisse in waarsêery:

> 10 GELUKSWIEL – lot, fortuin, sukses, verheffing, geluk, geluksaligheid. Omgekeer – toename, oorvloed, oortolligheid.
> 
> 

Die Gelukswiel verskil nes ander kaarte van die Groot Arcana grootliks tussen verskillende pakke kaarte. Dit is sedert vroeë tye geskoei op die begrip *Rota Fortunae*, die wiel van die godin Fortuna. Dit het gewoonlik ses of agt speke.

Soms kom die letters T-A-R-O (kloksgewys) of T-O-R-A (antikloksgewys) op vier van die speke voor; dit kan ook vertolk word as R-O-T-A, die Latynse woord vir "wiel". Soms, soos op die Rider-Waite-tarotpak, is daar bykomende simbole wat die vier klassieke elemente verteenwoordig: aarde, lug, vuur en water. Op laasgenoemde kaart is daar ook 'n afbeelding van die god Anoebis aan die regterkant van die wiel, terwyl die slangagtige Tifon links afseil. Op die wiel wissel die Hebreeuse letters י-ה-ו-ה die letters T-A-R-O af; dit word gewoonlik as YHWH getranslitereer. (Dit is Yahweh, die Hebreeus vir God.

Vertolking
----------

'n Algemene aspek in die meeste vertolkings van die kaart is verandering in 'n mens se lewe, in sy plek, posisie of geluk: dié wat ryk is, kan byvoorbeeld arm word en dié wat arm is, kan ryk word.

Skakels
-------

* Wikimedia Commons logo Wikimedia Commons het meer media in die kategorie Die Gelukswiel (tarotkaart).
* Hierdie artikel is in sy geheel of gedeeltelik uit die Engelse Wikipedia vertaal.

| * l
* b
* w
Die kaarte van die Groot Arcana |
| --- |
| 
* O Die Dwaas
* I Die Towenaar
* II Die Hoëpriesteres
* III Die Keiserin
* IV Die Keiser
* V Die Hoëpriester
* VI Die Verliefdes
* VII Die Strydwa
* VIII (XI) Geregtigheid
* IX Die Kluisenaar
* X Die Gelukswiel
* XI (VIII) Krag
* XII Die Gehangde Man
* XIII Die Dood
* XIV Matigheid
* XV Die Duiwel
* XVI Die Toring
* XVII Die Ster
* XVIII Die Maan
* XIX Die Son
* XX Oordeel
* XXI Die Wêreld

 |
**Tsepo Winston Mhlongo** is 'n Suid-Afrikaanse politikus. Hy was 'n lid van die Demokratiese Alliansie en het tot 2014 as raadslid vir die Stad Johannesburg gedien, waarna hy tot die Nasionale Vergadering van Suid-Afrika verkies is. Daarna is hy aangestel as skadu-adjunkminister van landelike ontwikkeling en grondhervorming. Mhlongo word in Januarie 2017 die skaduminister van sport en ontspanning voordat hy in Junie 2019 as skaduminister van sport, kuns en kultuur verkies is. In Desember 2023 is hy van die DA geskors en het gevolglik by ActionSA aangesluit.

Biografie
---------

Mhlongo was tydens sy matriejaar 'n lid van die studenteraad van Matseliso Sekondêre Skool. Daarna het hy vir 'n BCOM-graad an die Universiteit van Suid-Afrika gestudeer, maar hy kon dit nie voltooi nie weens finansiële beperkings. Mhlongo het toe in 1997 'n gevorderde diploma in bedieningsopleiding by die Faithways Bybelopleidingsentrum gedoen. Hy het in 2007 'n gevorderde sertifikaat in munisipale bestuur aan die Universiteit van Johannesburg behaal. In 2008 het hy 'n kursus oor finansies vir nie-finansiële bestuurders by Wits Besigheidskool voltooi. Mhlongo het in 2010 'n sertifikaatprogram in bestuursontwikkeling oor munisipale finansies by die Wits Besigheidskool voltooi. In 2016 het hy 'n sertifikaat in bestuur en openbare leierskap van die Wits Skool vir Bestuur behaal. Mhlongo is tans besig met 'n nagraadse diploma in bestuur aan die Wits Skool vir Bestuur.

Politieke loopbaan
------------------

In 1998 het Mhlongo by die Demokratiese Party-strukture in Soweto aangesluit. Hy het by die Demokratiese Alliansie aangesluit toe dit in 2000 gestig is. Hy is toe as 'n skaduraadslidkandidaat vir die Groter Johannesburg-streek aangestel.

Hy is in 2006 as 'n proporsioneel-verteenwoordigende raadslid van die Stad Johannesburg Metropolitaanse Munisipaliteit verkies. Mhlongo was 'n lid van die DA se Johannesburgse streeks-uitvoerende komitee, die Gautengse provinsiale uitvoerende komitee en die Federale Raad.

Parlementslid
-------------
**Saudia** (Arabies: السعودية *as-Suʿūdiyyah*), voorheen bekend as **Saudi Arabian Airlines**, is die vlagdraer van Saoedi-Arabië, gebaseer in Djedda. Die lugredery se hoofbedryfsbasis is by die Koning Abdoelaziz Internasionale Lughawe in Djedda. Koning Khalid Internasionale Lughawe in Riaad en Koning Fahd Internasionale Lughawe in Dammam is sekondêre spilpunte. Die lugredery is die derde grootste in die Midde-Ooste wat inkomste betref, na Emirates en Qatar Airways.

Dit bedryf binnelandse en internasionale geskeduleerde vlugte na meer as 100 bestemmings in die Midde-Ooste, Afrika, Asië, Europa en Noord-Amerika. Binnelandse en internasionale huurvlugte word bedryf, meestal gedurende die Ramadan- en Hadj-seisoene. Dit het op 29 Mei 2012 by die SkyTeam-alliansie aangesluit en het die eerste Persiese Golf-lugredery geword wat by een van die drie groot lugrederyalliansies aangesluit het. Saudia is ook 'n lid en een van die stigters van die Arabiese Lugdiensorganisasie.

Geskiedenis
-----------

Nadat die Amerikaanse president Franklin D. Roosevelt in 1945 'n Douglas DC-3 as geskenk aan koning Abdoel Aziz al-Saoed oorhandig het, het die gebeurtenis die koninkryk se geleidelike ontwikkeling tot burgerlugvaart gekenmerk. Die land se vlagdraer, Saudia, is in September 1945 gestig as Saudi Arabian Airlines, 'n staatsagentskap wat ten volle besit en beheer was deur die Ministerie van Verdediging, met TWA (Trans World Airlines) wat die lugredery onder 'n bestuurskontrak bestuur het.

In 1962 het die lugredery twee Boeing 720's in ontvangs geneem, en word daarmee die vierde Midde-Oosterse lugredery om straalvliegtuie te vlieg, na Middle East Airlines en Cyprus Airways met die de Havilland Comet in 1960 en El Al met die Boeing 707 in 1961.

Op 19 Februarie 1963 het die lugredery 'n geregistreerde maatskappy geword, met koning Faisal van Saoedi-Arabië wat die dokumente onderteken het wat Saudia as 'n ten volle onafhanklike maatskappy verklaar het. DC-6's en Boeing 707's is later gekoop, en die lugredery het by die AACO, die Arabiese Lugdiensorganisasie, aangesluit. Dienste is begin na Sharjah, Teheran, Khartoem, Mumbai, Tripoli, Tunis, Rabat, Genève, Frankfurt en Lughawe Londen-Heathrow.

In-vlug dienste
---------------

Die invlugtydskrif van Saudia heet *Ahlan Wasahla* ("Hallo en welkom"). Geen alkoholiese drank  of varkvleis word in ooreenstemming met Islamitiese dieetwette aan boord bedien nie. Sy geselekteerde Airbus A320-, A330-300- en Boeing 777-300ER-vliegtuie is toegerus met Wi-Fi en mobiele netwerkoordraagbaarheid aan boord. Die meeste vliegtuie bied ook gespesialiseerde gebedsareas aan boord en 'n opgeneemde gebed word voor opstyg gespeel.

Historiese vloot
----------------

* Saudi Arabian Airlines Boeing 707 in 1969Saudi Arabian Airlines Boeing 707 in 1969
* Saudi Arabian Airlines Lockheed L-1011 TriStar in 1987Saudi Arabian Airlines Lockheed L-1011 TriStar in 1987
* 'n Saudi Arabian Airlines Boeing 747SP in 1989'n Saudi Arabian Airlines Boeing 747SP in 1989
* 'n Saudi Arabian Airlines Boeing 737 in 1995'n Saudi Arabian Airlines Boeing 737 in 1995
**Arthur Edward Waite** (2 Oktober 1857 - 19 Mei 1942) was 'n Britse digter en mistikus wat baie geskryf het oor die okkulte en Westerse eroteriese sake. Hy was ook die medekspper van die Rider-Waite-tarotpak. 

Hy was 'n Vrymesselaar en lid van die Hermetiese Orde van die Goue Daeraad. Hy het die grootste deel van sy lewe in of naby Londen gewoon, waar hy aan verskeie uitgewerye verbonde was en die redakteur van die tydskrif *The Unknown World* was.

Skrywer
-------

Waite was 'n skrywer en het verskeie tekste geskryf oor onderwerpe soos waarsêery, esoterisisme, vrymesselary, sereminiële towerkuns, kabbala en alchemie; hy het ook verskeie werke oor misterie vertaal en heruitgereik.

Tarotkaarte
-----------




Die Hoëpriesteres (links) en die illustreerder Pamela Colman Smith van die nou beroemde Rider-Waite-tarotpak.

Waite is veral bekend vir sy betrokkenheid by die Rider-Waite-tarotpak, wat in 1910 die eerste keer gepubliseer is, met illustrasies deur 'n medelid van die Goue Daeraad, Pamela Colman Smith. Waite het die meegaande boekie, die *Key to the Tarot*, geskryf en dit is in 1911 uitgebrei en gepubliseer as die *Pictorial Key to the Tarot*, 'n gids vir die lees van tarotkaarte. Die Rider-Waite-tarot was die eerste pak waarin al 78 kaarte ten volle geïllustreer is, in 'n tyd toe net die 22 kaarte van die Groot Arcana gewoonlik geïllustreer was. Die pak het 'n groot invloed gehad op moderne okkulte tarot.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
'n **Komplekse stelsel** is 'n stelsel wat uit baie komponente bestaan wat met mekaar in wisselwerking kan tree. Voorbeelde van komplekse stelsels is die aarde se globale klimaat, organismes, die menslike brein, infrastruktuur soos kragnetwerk, vervoer- of kommunikasiestelsels, komplekse sagteware en elektroniese stelsels, sosiale en ekonomiese organisasies (soos stede), 'n ekostelsel, 'n lewende sel, en uiteindelik die hele heelal.

Komplekse stelsels is stelsels waarvan die gedrag intrinsiek moeilik is om te modelleer as gevolg van die afhanklikhede, kompetisies, verhoudings of ander tipes interaksies tussen hul dele of tussen 'n gegewe stelsel en sy omgewing. Stelsels wat "kompleks" is, het afsonderlike eienskappe wat voortspruit uit hierdie verhoudings, soos nie-lineariteit, opkoms, spontane orde, komplekse aanpassing en terugvoerlusse, onder andere. Omdat sulke stelsels in 'n wye verskeidenheid velde voorkom, het die gemeenskaplikhede onder hulle die onderwerp van hul onafhanklike navorsingsgebied geword. In baie gevalle is dit nuttig om so 'n stelsel as 'n netwerk voor te stel waar die nodusse die komponente en skakels met hul interaksies verteenwoordig.

Die term komplekse stelsels verwys dikwels na die studie van komplekse stelsels, wat 'n benadering tot die wetenskap is wat ondersoek instel na hoe verhoudings tussen 'n stelsels se dele aanleiding gee tot sy kollektiewe gedrag en hoe die stelsels in wisselwerking tree en verhoudings met sy omgewing vorm. Die studie van komplekse stelsels beskou kollektiewe, of stelselwye, gedrag as die fundamentele onderwerp van studie; om hierdie rede kan komplekse stelsels verstaan word as 'n alternatiewe paradigma tot reduksionisme, wat poog om stelsels te verklaar in terme van hul samestellende dele en die individuele interaksies tussen hulle.

As 'n interdissiplinêre domein neem komplekse stelsels bydraes uit baie verskillende velde, soos die studie van selforganisasie en kritiese verskynsels uit fisika, dié van spontane orde uit die sosiale wetenskappe, chaos uit wiskunde, aanpassing uit biologie, en vele ander. Komplekse stelsels word dus dikwels gebruik as 'n breë term wat 'n navorsingsbenadering tot probleme in baie uiteenlopende dissiplines insluit, insluitend statistiese fisika, inligtingsteorie, nie-lineêre dinamika, antropologie, rekenaarwetenskap, meteorologie, sosiologie, ekonomie, sielkunde en biologie.
**Anatomie van die manlike geslagsorgane:**  

1. Blaas, 
2. Skaambeen, 
3. Penis, 
4. Swelliggaam, 
5. Eikel, 
6. Voorhuid, 
7. Urinebuis, 
8. Dikderm, 
9. Rektum, 
10. Saadblasie, 
11. Saadleier, 
12. Prostaat, 
13. Cowper se klier, 
14. Anus, 
15. Saadleier, 
16. Bytestis, 
17. Testis, 
18. Skrotum

**Andrologie** (van die Griekse ἀνδρός, *andros*, genitief van ἀνήρ, *anēr*, "man", en -λογία, *-logia*) is die naam van die mediese veld wat te doen het met manlike gesondheid, veral wat betref probleme met die manlike voortplantingstelsel en urologiese probleme eie aan mans. Dit is die teenoorgestelde van ginekologie, wat te doen het met vroulike gesondheid.

Proses
------

Andrologie dek afwykings in die bindweefsel van die geslagsdele, sowel as veranderings in die volume selle, soos in genitale hipertrofie en makrogenitosomie.

Uit 'n voortplantings- en urologiese oogpunt sluit mediese en chirurgiese prosedures eie aan mans die volgende in: vasektomie, vasovasostomie ('n omkeringsproses), orchidopeksie (chirurgie aan die testikels), besnydenis, semenbewaring, semenontleding (vir vrugbaargeidsdoeleindes of ná 'n vasektomie), ens.

Geskiedenis
-----------

Anders as met ginekologie, waarvoor talle mediese programme wêreldwyd bestaan, is daar geen vir andrologie nie. Dit word eers sedert die laat 1960's as 'n aparte spesialiteitsveld bestudeer. Die eerste spesialistydskrif oor die onderwerp was die Duitse tydskrif *Andrologie* (nou genoem *Andrologia*), wat van 1969 gepubliseer word.

Die volgende spesialistydskrif wat beide basiese en kliniese andrologie gedek het, was die *International Journal of Andrology*, wat in 1978 gestig is en in 1992 die amptelike tydskrif van die Europese Akademie vir Andrologie geword het. In 1980 het die Amerikaanse Andrologievereniging die *Journal of Andrology* van stapel gestuur. Dié twee tydskrifte het in 2012 saamgesmelt en die belangrikste tydskrif op die gebied, *Andrology*, geword. Die eerste uitgawe was in Januarie 2013.

Skakels
-------

* Die tydskrif *Andrology*
* Amerikaanse Andrologievereniging
* Europese Akademie vir Andrologie
* Internasionale Andrologievereniging
* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* BNF: cb119677837 (data)
* GND: 4001968-8
* LCCN: sh85004922
* NKC: ph215896

 |
***Die vuurvoël en prinses Wasilisa*** (Russies: Жар-птица и царевна Василиса, *Zjar-ptitsa en tsarewna Wasilisa*, letterlik *Die vuurvoël en tsarewna Wasilisa*) is 'n Russiese sprokie wat deur Aleksander Afanasiëf in *Russiese Feëverhale* versamel is. Dit is een van baie verhale oor die mitiese Slawiese vuurvoël. Dit word geklassifiseer as Aarne-Thompson tipe 531. 'n Letterkundige weergawe is Madame d'Aulnoy se *La Belle aux cheveux d'or* (*Die storie van die mooi Gouelokkies*).

Opsomming
---------

'n Koninklike jagter kom op 'n veer van die vuurvoël af en hoewel sy perd hom waarsku, tel hy dit op. Die koning gee toe opdrag dat die jagter vir hom die voël bring. Die jagter gaan na sy perd, wat hom aanraai om te vra dat koring oor die velde gestrooi word. Hy doen dit en vang die vuurvoël toe hy dit kom eet. 

Hy bring die voël na die koning en dié sê omdat hy dit reggekry het, moet hy prinses Wasilisa vir hom bring sodat hy met haar kan trou. Die perd sê vir hom hy moet kos en drank vir die reis vra, asook 'n tent met 'n goue bopunt. Hulle is daarmee na 'n meer waar die prinses met goue spane in 'n silwer boot roei. Die jagter slaan die tent op en sit die kos uit. Die prinses kom eet, maar toe sy die buitelandse wyn drink, raak sy dronk en gaan slaap. Die jagter dra haar toe weg.

Prinses Wasilisa weier egter om met die koning te trou sonder haar trourok, wat op die bodem van die see lê. Die koning stuur die jagter om dit te gaan haal. By die see kry die perd 'n groot krap en dreig om dit te vermorsel. Die krap vra die perd moet sy lewe spaar en toe kry hy al die krappe bymekaar om die rok te gaan haal.

Weer weier prinses Wasilisa om te trou, dié keer voordat die koning die jagter beveel het om in kookwater te bad. Die jagter gaan na sy perd, wat sy liggaam toor. Hy bad in die kookwater en word aantreklik. Die koning gaan toe in dieselfde water bad, en sterf. Die volk maak toe die jagter hulle koning en hy trou met die prinses.

Ontleding en ander weergawes
----------------------------

Die verhaal is geklassifiseer as tipe 531 van die Oos-Slawiese Volksverhaalklassifikasie (Russies: СУС): Met die hulp van 'n perd vind die held 'n goue veer, die goue voël en die prinses; aan die einde van die verhaal moet die held in kokende melk bad en word hy aantreklik, terwyl die koning sterf toe hy deur dieselfde proses gaan. Dit stem ooreen met Aarne-Thompson tipe ATU 531, "The Clever Horse".

Die verhaal is in Engels vertaal met die titel *The Fire-Bird, the Horse of Power and the Princess Vasillisa*, deur Arthur Ransome. Daar is ander weergawes in onder andere Oekraïns, Sloweens en Tsjeggies.

Skakels
-------

* *The Firebird and Princess Vasilisa*
* Hierdie artikel is in sy geheel of gedeeltelik uit die Engelse Wikipedia vertaal.
Die **Vaalknopbos** (*Leucadendron cinereum*) is 'n blomdraende struik wat tot die genus *Leucadendron* behoort en deel van die fynbos-bioom vorm. Die plant is endemies aan die Wes-Kaap waar dit voorkom vanaf Hopefield en op die Kaapse Vlakte vanaf die Bergriviermond tot by Kraaifontein.

Die struik word 1 m hoog en blom in Oktober. Die plant vrek na 'n brand maar die sade oorleef. Die sade word geberg in 'n tol op die vroulike plant en val na die grond na 'n brand, dit word moontlik deur die wind versprei. Die plant is eenslagtig en daar is afsonderlike plante met manlike- en vroulike blomme, wat deur die werking van insekte bestuif word. Die plant groei op gelyk, sandgrond op hoogtes van 15 tot 100 m.

In Engels staan dit as die *Scraggly conebush*  bekend.

Bronne
------

* REDLIST Sanbi
* Protea Atlas
* Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q15584683
* GBIF: 5638282
* iNaturalist: 589052
* IPNI: 704748-1
* IUCN: 113166744
* NCBI: 1482570
* Plant List: tro-26500654

 |
**Dynamos FC** is 'n Zimbabwiese sokkerspan in Harare. Die span speel in die Zimbabwiese Premier Soccer League en is die suksesvolste span in Zimbabwe met 19 nasionale kampioenskappe. Daarnaas is *Dynamos* die enige Zimbabwiese span wat nog in die eindstryd van die CAF Champions League gespeel het (waar hulle vir ASEC Mimosas van die Ivoorkus in 1998 geklop het). *Dynamos* speel sy tuiswedstryde in die Rufaro Stadion, wat 'n kapasiteit van 35 000 toeskouers het.

*Dynamos* is tans die kampioene van Zimbabwe.

Erelys
------

* **Kampioen van Zimbabwe (19)**

1963, 1965, 1966, 1970, 1976, 1978, 1980, 1981, 1982, 1983, 1985, 1986, 1989, 1991, 1994, 1995, 1997, 2007, 2011
(naaswenner (7): 1987, 1988, 1996, 1999, 2008, 2009, 2010)
* **Zimbabwiese Beker (7)**

1976, 1985, 1988, 1989, 1996, 2007, 2011
* **Zimbabwiese Supercup (1)**

2002
* **Champions League**

(naaswenner (1): 1998)

Bekende sokkerspelers
---------------------

* Vlag van Zimbabwe Sunday "Mhofu" Chidzambwa
* Vlag van Zimbabwe Vitalis "Digital" Takawira
* Vlag van Zimbabwe Leonard Tsipa
**Titus Flavius Clemens**, Grieks: *Klemes Alexandreus*, Κλήμης Αλεξανδρεύς (\* omtrent 150 in Athene; † omtrent 215 in Alexandrië), was 'n Griekse teoloog en Christelike skrywer wat vandag as Clemens van Alexandrië bekend staan. 

Clemens het aanvanklik die Platoniese en Middel-Platoniese filosofieë bestudeer en uiteindelik belang gestel in die Christendom. Hy het vanuit sy geboortestad Athene na ander Griekse gebiede, Onder-Italië en Egipte gereis waar hy deur Christelike leraars onderwys is. Omtrent 175 het hy 'n dosent by die Kategeteskool van Alexandrië en omtrent 200 die skool se hoof geword. Hy het die grootste deel van sy latere lewe in Alexandrië gebly.

Clemens het baie moeite gedoen om Christendom en Griekse wysbegeerte in ooreenstemming te bring. Sy werke bevat baie inligting oor die Gnostisisme, 'n religieuse stroming wat destyds 'n strawwe mededinger van die proto-ortodokse Christendom was. Sy leerling Origenes het sy opvolger as hoof van die Kategeteskool geword.

Clemens was gedurende die hele laat antieke tydperk en later nog in die ooste hoog geag; sy werke is tydens die Middeleeue egter nie in Latyn vertaal nie. In 1748 het Pous Benedictus XIV hom uit die Roomse heiligekalender laat skrap omdat daar min oor sy lewe bekend was, daar nie sprake kon wees van 'n openbare verering nie en sy leerstellings vir die Rooms-Katolieke Kerk twyfelagtig was. Dit is dus omstrede of hy by die kerkvaders gereken moet word.

Aan Clemens word 'n brief toegeskryf wat aan ene Theodoros gerig was en waarmee hy tekste uit die Geheime Evangelie van Markus aan hom gestuur het. Hierdie geskrifte was gemik op gevorderde gelowiges en lewer onder meer bewys vir Jesus van Nasaret se homo-erotiese verhoudings.

Werke
-----

In sy trilogie *Protreptikòs eis toùs Héllenas* (Vermanende rede aan die Grieke) weerlê Clemens die heidendom en doen 'n oproep tot bekering. 

In sy werk *Paidagogós* (Die opvoeder) behandel Clemens Christelike etiek, net soos die klein skrif *Quis dives salvetur* (Watter ryke sal gered word).

In sy hoofwerk *Stromateis* (Tapyte) behandel hy dogmatiese vrae en religieus-filosofiese onderwerpe. Die titel verwys na die manier waarmee Clemens verskillende onderwerpe met mekaar verweef het.
**Maffei 1** is 'n groot elliptiese sterrestelsel in die sterrebeeld Kassiopeia. Aanvanklik is vermoed dit behoort tot die Plaaslike Groep sterrestelsels, maar later is besef dit vorm deel van 'n ander groep, die IC 342/Maffei-groep. Dit is genoem na Paolo Maffei, wat dié en die naburige stelsel, Maffei 2, in 1967 ontdek het danksy hulle infrarooi-uitstralings.

Die stelsel het 'n effens afgeplatte kern. Dit is boksvormig en bestaan hoofsaaklik uit metaalryke sterre. Dit het 'n klein blou kern waarin sterre voortdurend gevorm word. Nes ander groot elleptiese sterrestelsels het dit taamlik baie bolswerms. Maffei 1 is sowat 10 miljoen ligjare van die Melkweg af. Dit is dalk die naaste groot elleptiese sterrestelsel.

Maffei 1 lê in die Sone van Ontwyking en word kwaai deur die Melkweg se sterre en stof verberg. As dit nie daarvoor was nie, sou dit een van die grootste, helderste en bekendste sterrestelsels gewees het; dit is omtrent 3⁄4 so groot soos die volmaan. Dit kan op 'n baie donker nag met 'n teleskoop gesien word.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Die **Villiersdorp-tolbos** (*Leucadendron comosum* subsp. *homaeophyllum*) is 'n blomdraende struik en subspesie van *Leucadendron comosum*, wat tot die genus *Leucadendron* behoort en deel van die fynbos-bioom vorm. Die plant is endemies aan die Wes-Kaap waar dit voorkom in die Stettynskloofberge en Du Toitskloofberge. Die struik was as uitgesterf beskou maar herontdek in 2002.

Die struik word tot 1,7 m hoog en vrek nadat dit gebrand het maar die sade oorleef. Die struik blom in Desember. Die sade word in 'n tol op die vroulike plant geberg en val eers grond toe wanneer die blom ryp geword het en word deur wind versprei, die sade het vlerkies. Die plant is eenslagtig en daar is afsonderlike plante met manlike en vroulike blomme, wat deur klein kewers bestuif word. Die plant groei hoofsaaklik in bergagtige gebiede in sandsteengrond op hoogtes van 600 tot 1 000 m.

In Engels staan dit as die *Villiersdorp ridge-cone conebush* bekend. Daar is ook 'n ander subspesie: *Leucadendron comosum* subsp. *comosum*.

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* Biodiversityexplorer
* Protea Atlas
* Plants of the World Online
’n Kaart van die naaste superswerms binne 500 miljoen ligjare. Laniakea is die lang reeks stelsels wat die Centaurus-muur en die superswerms Virgo, Hydra-Centaurus en Pavo-Indus insluit.
Die **Laniakea-superswerm** is die superswerm waarin die Melkweg, Sonnestelsel en Aarde hulle bevind. Dit is in September 2014 geïdentifiseer toe ’n groep sterrekundiges, onder andere R. Brent Tully van die Universiteit van Hawaii en Helene Courtois van die Universiteit van Lyon in Frankryk, ’n nuwe manier publiseer om superswerms te definieer volgens die relatiewe snelhede van sterrestelsels. Laniakea word ook die **Plaaslike Superswerm** genoem en die vorige Plaaslike Superswerm, Virgo, maak nou deel van die groter superswerm uit.

Eienskappe
----------

Die Laniakea-superswerm bevat 100 000 sterrestelsels oor ’n gebied van 520 miljoen ligjare. Dit het die geraamde bindingsmassa van sowat 1017 sonmassas, of honderdduisend keer dié van die Melkweg. Dit bestaan uit drie onderdele, wat voorheen beskou is as drie aparte superswerms:

* Virgo-superswerm, die deel waarin die Melkweg lê.
* Hydra-Centaurus-superswerm, waarin die Groot Aantrekker hom bevind – dit is Laniakea se massamiddelpunt.
* Pavo-Indus-superswerm

Die sterrestelselswerms met die grootste massa in Laniakea is Virgo, Hydra, Centaurus, Abell 3565, Abell 3574, Abell 3521, Fornax, Eridanus en Norma. Die hele superswerm bevat sowat 300 tot 500 bekende sterrestelselswerms en -groepe. Dit kan veel meer wees omdat baie van hulle tans aan die ander kant van die Melkweg is, waar hulle feitlik onwaarneembaar is.

Superswerms is van die grootste strukture in die heelal en hul grense is moeilik om te bepaal, veral van binne af. Die span het radioteleskope gebruik om die bewegings van ’n groot groep plaaslike sterrestelsels uit te stippel. In ’n gegewe superswerm sal al dié bewegings na binne wees, in die rigting van die massamiddelpunt. In Laniakea se geval is dié swaartekrag-fokuspunt die Groot Aantrekker, en dit beïnvloed die beweging van onder meer die Plaaslike Groep van sterrestelsels waarin die Melkweg lê.

Laniakea is self besig om in die rigting van die Shapley-superswerm te beweeg, en die twee kan dus deel wees van ’n nog groter kompleks.

Ligging
-------

Die superswerms wat Laniakea omring, is die Shapley-, Hercules-, Coma- en Perseus-Pisces-superswerm. Die grense van dié swerms en van Laniakea was nog nie presies bekend toe Laniakea geïdentifiseer is nie.

Naam
----

Die naam "Laniakea" beteken "onmeetbare hemel" in Hawais, van *lani* vir "hemel" en *akea* vir "ruim" of "onmeetbaar". Dit is ter ere van Polinesiese navigators wat kennis oor die hemel gebruik het om die Stille Oseaan te verken.

Sien ook
--------

* Superswerm
* Groot Aantrekker
Die **visgattolbos** (*Leucadendron diemontianum*) is 'n blomdraende struik wat tot die genus *Leucadendron* behoort en deel van die fynbos-bioom vorm. Die plant is endemies aan die Wes-Kaap waar dit voorkom op die Groot Winterhoekberge se voorheuwels by Visgat, Onderboskloof en Rosendal asook by Heuningvlei in die noordelike Sederberg.

Die struik word 2.2 m hoog en blom in Junie. Die plant vrek in 'n brand maar die sade oorleef. Die sade word geberg in 'n tol op die vroulike plant en val na die grond na 'n brand en word deur die wind versprei, die sade het vlerkies. Die plant is eenslagtig en daar is afsonderlike plante met manlike- en vroulike blomme, wat deur klein kewers bestuif word. Die plant groei hoofsaaklik in sand wat deur die wind aangeblaas is op hoogtes van 0 - 300 m. 

In Engels staan dit as die *Visgat conebush* bekend.

Galery
------

* 
*

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* Biodiversityexplorer
* Protea Atlas
* Plants of the World Online
**Edwill van Aarde** (20 Desember 1938 – 3 Januarie 2024) was 'n televisie-, radio-omroeper en sportkommentator in Suid-Afrika. Hy was die aanbieder en kommentator met die langste ononderbroke diens by enige uitsaaier in Suid-Afrika, 50 jaar (in 2011).

Persoonlike lewe
----------------

Van Aarde is op 20 Desember 1938 in Kimberley, Suid-Afrika gebore. Hy het in Boetsap grootgeword. Hy het die Laerskool Vaalharts en die Hoërskool Diamantveld bygewoon, waar hy in 1957 gematrikuleer het. Hy was getroud met Piena Margeretha Forbes Ochse.

Sportkommentaar
---------------

Hy het 517 krieketwedstryde, 134 Rugby-wedstryde, 12 Comrades-maratons en 5 Wimbledon-mans-tennis-eindstryde uitgesaai.

Radio
-----

Hy het die radioprogram Afrikaanse treffers aangebied. Hierdie program was 40 jaar oud in 2015.

Televisie
---------

Van Aarde was die aanbieder van Flinkdink, 'n algemene kennisvasvraprogram. Hy was later ook die organiseerder en navorser van die program.

Aanval
------

Hy is op 29 Maart 2010 in sy huis in Krugersdorp aangeval. Hy het die aanval oorleef.